dh-unibe/image-text_koenigsfelden-charters-post-1500 huggingface dataset:
Ich, Cuonrat Murer, burger zuͦ Mellingen, bekenn offenlich mit disem brieff, ✳ nach dem ich von dem ersamen, wysen Niclaus Meyer,
hofmeyster zuͦ Kùngsfelden, an stat und in namēn der hochwirdigen, edlen und geistlichen frowen, frow Anna vom Stein, eptissin, und
gemeins covents miner gnaͤdigen frowen, ✳ ein manlechen, namlich ein matt by Bremgarten, by Waͤlis Mùlly ob der landstras
gelegen, und ein acker in Stoͤcken, an Heini Wissen guͤt gelegen, zuͦ handen und als ein lechentrager Fridly Fryen, Hans Fryen des
schulthēsn zuͦ Mellingen elichen suns, empfangen ✳ nach lut der brieffen, so ich darum̄ versigelt inhalb ꝫc̃. gelob und versprich
ich by minē waren, guͦten truͦwen an eins geswornen eidesstat, den ich liblich zuͦ gott und den heiligen gesworn hab, ✳ gedacht₎
minen gnaͤdigē frowen und irem hofmeyster in irem namēn ✳ als ein trager ebemelts Frydly Fryen gewaͤrtig dienstig und gehorsam
zuͦ sind in allen stucken, pùncten und artickeln, ✳ darin dan̄ ein lechenman̄ sinem lechen hern̄ von der lechen waͤgen verbundē, gehorsamy und dienstbarckeit schuldig ist. alles nach soͤlicher lechen recht, sitt und gewonheit, all geverd vermitten, zuͦ urkund
so hab ich mit er̄st und vlis erbetten den vesten, fromen und wysen Hanns Ruͦdolff₎ Saͤgenser, schulth̄sn zuͦ Mellingē, minē
lieben junckher̄n, das er sin eygen insigel, im und sinen erben òn schad₎ hàt offenlich gehenckt an disen brieff, ✳ der geben ist
uff zinstag naͤch des heiligen crûtz erhoͤrung, gezalt von Cristi geburt tusentfûnffhundertundfûnff jaren ꝫc̃ꝭ. ✳
Mellingenn ✳
Fry ✳
Konigsf. 866
Nͦ✳ 82 ✳
1505 ✳
27 ✳
Staatsarchiv
AARGAU